Mesaje cheie pentru un management medical eficient
Creators: name: MUNTEAN, PETRU EMIL
Publisher: name: figshare
Year: 2020
Subjects: Medicine

description: Managementul poate fi definit ca arta de a pune știința în practică. Conștientizarea de către o persoană a faptului că managementul este o disciplină, necesită experiență și vaste cunoștințe de psihologie, sociologie, contabilitate și noțiuni de economie. La ora actuală, există multe exemple publice de eșecuri în comunicare și care au dus inevitabil la incapacitatea de a atinge obiectivele personale cât și organizatorice propuse. Un manager bun trebuie să știe cum să comunice atât cu superiorii cât și cu subalternii săi. Influența pe care o exercită un conducător depinde în cea mai mare parte de capacitatea acestuia de a comunica și de a transmite mesajele cheie altor colegi. O comunicarea eficientă implică transmiterea mesajelor într-o manieră sugestivă. Fiecare profesionist în domeniu său, este esențial să îndeplinească doar acele sarcini care sunt de competența lui (1). Gestionarea și ritmul schimbărilor în domeniul medical este una dintre preocupările principale în cadrul managementului serviciilor de sănătate (2). A administra schimbarea în domeniul sănătății implică un proces complex, în care schimbarea este relevantă și validă și în același timp dinamică și provocatoare (3, 4). Pentru a fi și eficientă, schimbarea include introducerea unor concepte noi împreună cu tehnologii de ultimă generație (5, 6, 7, 8). Deoarece schimbările în cadrul asistenței medicale specializate apar des, acestea sunt deseori imprevizibile și pun mari probleme (9). Într-o lume aflată într-o permanentă schimbare, pentru a face față concurenței și a rămâne competitiv pe piață, este nevoie de o capacitate dinamică a individului aflat într-o funcție de conducere, pentru ca acesta să dețină suficientă putere de reacție la schimbările rapide, de a se adapta ușor și de a evolua în același timp (10). Lipsa de viziune și angajament din partea unui șef aduc instant pierderi materiale. A face față ritmului schimbării necesită timp și implicare, exigentă și deseori este extrem de solicitantă din punct de vedere psihic pentru individ (11). Un lider adevărat, trebuie să își ajute angajații să formeze echipe eficiente din punct de vedere profesional, prin dezvoltarea unor țeluri comune. Este adevărat că o echipă pentru a fi perfectă necesită o combinație de persoane ideale la momentul potrivit. Astfel se realizează o selecție prealabilă a abilităților și caracteristicilor dorite fiecăruia dintre cei vizați. Totuși, este nerealist să ne așteptăm că, prin simpla plasare a unor profesioniști într-un grup țintă, aceștia vor acționa imediat ca o echipă. Pentru asta este nevoie de timp. Persoanele care sunt responsabile de procesul de schimbare în domeniul sanitar trebuie să implementeze soluții pentru un viitor mai bun. Astfel, modificările propuse practicii medicale trebuie să îmbunătățească calitatea și siguranța serviciilor de îngrijire a pacientului dar și să găsească noi modalități de a economisi bani. În acest caz, este deosebit de important ca serviciile de asistență medicală oferite să se adapteze la nevoile actuale ale populației. Pentru a avea succes, implementare unor programe de prevenție este esențială. Valorile etice după care ne ghidăm sunt esențiale în societatea noastră. În mod special, etica medicală implică luarea unor decizii bine documentate dar ținând cont și de credințele și dorințele pacientului cu privire la toate aspectele legate de starea lui de sănătate actuală. În ziua de azi, atâta timp cât este în deplinătatea facultăților mintale, pacientul are dreptul legal să ia propriile decizii privind îngrijirea sănătății sale. Deciziile din punct de vedere etic și deontologic dar și cu implicații legale directe, sunt luate în mod uzual de către furnizorii de servicii medicale în îndeplinirea sarcinilor lor obișnuite de serviciu. Activitatea desfășurată în cadrul unui spital prezintă multiple oportunități însă implică și multe probleme. Cea mai mare provocare întâlnită uzual în spitale, este oferirea unor servicii de îngrijiri medicale de cea mai bună calitate dar la un preț per serviciu accesibil tuturor. În cele mai multe situații, un angajat este promovat pe o funcție de conducere datorită abilităților sale tehnice și NU datorită abilităților sale de conducere și astfel apar primele probleme. Spre deosebire de orice alt domeniu, gestionarea riscurilor în domeniul sănătății este deosebit de importantă. În anumite cazuri, o firmă specializată este contractată pentru a dezvolta, monitoriza și implementa strategii de gestionare a riscurilor dar și pentru diminuarea pierderilor financiare la nivel de unitate sanitară.